text: Her rykker flere ambulancer og akutbiler ud: Det kommer det til at betyde for dig
  20 februar 2019 kl. 12.52
  Flere ambulancer og akutbiler skal dække bredere i Region Syddanmark.
  Det skal føles lige trygt at bo i landområderne som i de større byer i Region Syddanmark. En ny politisk aftale sender derfor ekstra ambulancer og akutbiler ind i yderområderne, og nogle bliver flyttet fra en by til en anden. 
  
  Ambulance flytter fra Tinglev til Kruså og Padborg
  I Kruså og Padborg har responstiderne i det andet halvår af 2018 været på henholdsvis 14,2 og 14,8 minutter. Nu flytter en ambulancestation ind i området omkring Kruså og Padborg. Det er dog ikke en ny ambulancestation. Regionsrådet har besluttet at flytte den ambulance, der holder til i Tinglev, og give den en ny adresse længere sydpå i Kruså og Padborg. 
  
  
  Nød-akutbil i Tinglev
  Tinglev skal både sige farvel og goddag i denne runde. For en ny akutbil rykker ind i Tinglev, og den skal gøre responstiderne kortere i området, men den skal også fungere som back-up for beredskaberne i Tønder, Løgumkloster og Aabenraa. 
  
  Døgnambulance i Vejen 
  Indtil videre har ambulancen i Brørup kun arbejdet i dagstimerne, men nu skal den til arbejde i døgndrift - og bliver i stedet for til en døgnambulance. 
  
  Fra Varde til Agerbæk
  Når en person i Agerbæk ringer 1-1-2 i dag, skal akutbilen køre cirka 25 kilometer fra Varde til Agerbæk, før den er fremme. I fremtiden bliver det anderledes. Akutbilen bliver nemlig flyttet til en ny station i Agerbæk. Den skal gøre responstiderne kortere i både Varde, Billund og Vejen. 
  
  Sommer-akutbil i Nørre Nebel
  I sommermånederne er den vestjyske by Nørre Nebel velbesøgt. Regionsrådet har besluttet at indsætte en akutbil i byen - dog kun i sommermånederne juni, juli og august. I Ølgod flytter der også en ambulance ind, som skal være arbejde hele året rundt.
  
  